O‘zbekiston va Rossiya yetakchilari telefon orqali muloqot qildilar

07.05.2021
O‘zbekiston Respublikasi Prezidenti Shavkat Mirziyoyev 7-may kuni Rossiya Federatsiyasi Prezidenti Vladimir Putin bilan telefon orqali muloqot qildi.
Suhbat avvalida davlat rahbarlari fashizm ustidan qozonilgan G‘alabaning 76 yilligi munosabati bilan bir-birlarini samimiy qutlab, ezgu tilaklarini izhor qildilar.
Yelkama-yelka turib birga qahramonona jang olib borgan va front ortida fidokorona mehnat qilgan xalqlarimizning buyuk jasorati minnatdor avlodlar yodida abadiy saqlanib qolishi alohida ta’kidlandi.
O‘zbekiston-Rossiya strategik sheriklik va ittifoqchilik munosabatlarini yanada mustahkamlashning dolzarb masalalari koʻrib chiqildi.
Koronavirus pandemiyasi bilan bogʻliq murakkab sharoitda mamlakatlarimiz oʻrtasidagi koʻp qirrali hamkorlik jadal rivojlanib borayotgani katta mamnuniyat bilan qayd etildi.
Barcha darajada faol muloqotlar davom ettirilmoqda, Rossiyaning yetakchi kompaniya va banklari ishtirokida O‘zbekiston iqtisodiyotining asosiy tarmoqlarida yirik kooperatsiya loyihalari amalga oshirilmoqda. Joriy yil aprel oyida Toshkent shahrida ilk bor Rossiyadan tashqarida keng miqyosda tashkil etilgan Xalqaro “Innoprom” koʻrgazmasi muvaffaqiyatli oʻtkazildi.
O‘zaro savdoni koʻpaytirish boʻyicha birgalikda qoʻshimcha choralar koʻrish zarurligi alohida ta’kidlandi.
Parlamentlararo almushinuvlar kengaymoqda, ta’lim va madaniy-gumanitar almashinuv boʻyicha muhim dasturlar amalga oshirilmoqda.
Muloqotda Prezidentlar xalqaro kun tartibi hamda mintaqaviy hamkorlik, shu jumladan MDH, Shanxay hamkorlik tashkiloti va Yevroosiyo iqtisodiy ittifoqi doirasidagi sheriklikning dolzarb masalalari yuzasidan fikr almashdilar. Mintaqada tinchlik va barqarorlikni ta’minlash masalasiga jiddiy e’tibor qaratildi.
Boʻlajak tadbirlar rejasi ham koʻrib chiqildi. Oliy darajada oʻtkazilishi rejalashtirilgan uchrashuvlarning kun tartibini tayyorlashni faol davom ettirishga kelishib olindi.
Telefon orqali muloqot har doimgidek samimiy, doʻstona va ishchan ruhda oʻtdi.